奉送袁高使君詔徵赴行在效曹劉體
作者：皎然
朝代：唐

paragraphs: 皇心亭毒廣，蝥賊皆陶甄。
未刈蚩尤旗，方同軒后年。
天子幸漢中，轘轅阻氛煙。
璽書召幕牧，名在列岳仙。
國難倚長城，廟謀資大賢。
清損休汝騎，仁留述職篇。
遐路渺天末，繁笳思河邊。
飾徒促遠期，祗命赴急宣。
謏才豈足稱，深仁顧何偏。
那堪臨流意，千里望旗旃。